Postin työntekijöiden yli viikon jatkunut lakko tukilakkoineen on saanut valtavat mittasuhteet, mutta nyt homma uhkaa karata kokonaan käsistä, ennen kaikkea omistajaohjausministeri Sirpa Paateron (sd) ja pääministeri Antti Rinteen (sd) käsistä, kirjoittaa Mika Koskinen.

Alkuun lyhyt kertaus.

Posti kertoi viime kesänä valtion omistajaohjaukselle, että se siirtää 700 pakettilajittelijaa liikkeenluovutuksella Postin tytäryhtiö Postin Palvelut Oy:hyn. Omistajaohjausministeri Sirpa Paatero (sd) hyväksyi siirron. Siirto tuli voimaan 1. syyskuuta.

Siirron myötä Postin pakettilajittelijat siirtyivät uuden työehtosopimuksen piiriin. Posti Palvelut Oy kuuluu Medialiittoon, joka on media-alan ja graafisen teollisuuden yritysten etujärjestö. Viime viikolla 700 pakettilajittelijan työehdoista syntyi sopu Teollisuusliiton ja Medialiiton välillä. Osapuolet sopivat, että pakettilajittelijoiden palkat säilyvät entisellään vuoteen 2022 asti ja työehtoja kehitetään niin, että Postin kasvava mutta kilpailtu pakettibisnes säilyy kilpailukykyisenä.

Sopimuksen siunasi Suomen ay-liikkeen vaikutusvaltaisin mies, Teollisuusliiton puheenjohtaja Riku Aalto.

Tiistaina Postin työntekijöitä edustava PAU hylkäsi valtakunnansovittelija Vuokko Piekkalan sovintoesityksen. PAU vaatii, että pakettilajittelijat on palautettava takaisin Postin työehtosopimuksen piiriin. Se syyttää Postia työehtoshoppailusta ja työehtojen halpuutuksesta.

Toisin sanoen PAU:n puheenjohtaja Heidi Nieminen väittää, että Riku Aalto olisi tehnyt Medialiiton kanssa orjuuttamissopimuksen. Uskokoon, ken tahtoo.

Iltalehden tietojen mukaan PAU oli sunnuntain tes-neuvotteluissa valtakunnansovittelijan luona suorasukaisesti todennut, että valtio-omistaja on luvannut PAU:lle, että pakettilajittelu siirretään takaisin PAU:n työehtosopimuksen piiriin.

PAU oli Iltalehden tietojen mukaan myös ilmoittanut, etteivät he tämän heille annetun lupauksen takia hyväksy työehtosopimusta ennen kuin pakettilajittelu siirretään takaisin.

Pakettilajittelun henkilöstön työehtosopimus ei kuulu Paltan ja PAU:n käynnissä olevien neuvottelujen piiriin. Pakettilajittelijat noudattavat nyt Teollisuusliiton jakelua koskevaa työehtosopimusta. Kysymys pakettilajittelijoiden siirrosta ei siten edes edes työehtosopimuksilla ratkaistava asia.

Kyse on PAUn osalta puhtaasta järjestöpolitiikasta.

Iltalehden tietojen mukaan PAU on puheenjohtaja Niemisen johdolla pitänyt neuvotteluprosessin aikana tiivistä yhteyttä suoraan pääministeri Antti Rinteen (sd) esikuntaan. Inka Soveri

Julkisuudessa PAUn Nieminen on vedonnut omistajaohjausministeri Paateron lausuntoon, jonka Paatero antoi kaksi päivää sen jälkeen, kun Postin pakettilajittelijat olivat siirtyneet uuteen työehtosopimukseen 1. syyskuuta.

– Siinä kohtaa, kun kaikkien jakelussa olevien työntekijöiden osalta käydään neuvotteluja, niin samassa yhteydessä käydään keskustelua paketti- ja verkkotoiminnan työntekijöiden osalta, Paatero pyöritteli.

Paateron sanomiset tulkittiin niin, että Postin 1.9. voimaan tulleessa tes-siirrossa otetaan aikalisä. Hän viittasi kuitenkin Iltalehden tietojen mukaan lähinnä postinjakajiin ja siihen, ettei siellä puolella ole tulossa liikkeenluovutuksia.

Valtion omistajaohjaus on seisonut tähän asti Postin päätösten takana. Tiistaina Paatero kommentoi asiaa Yle uutisille eduskunnassa.

– Ne 700 henkilöä on siirretty sinne toiseen yhtiöön, ja se on nyt tällä hetkellä se lähtökohta, Paatero sanoi.

Asian olisi toki voinut sanoa selkeämminkin.

Siitä huolimatta Paateron lausunto ei millään tavalla tue PAU:n käsitystä. Kannattaa muistaa sekin, että jos pakettilajittelijoiden tes-siirto olisi valtio-omistajan näkökulmasta ollut väärä päätös, sillä olisi tähän ppäivään mennessä ollut yli kaksi kuukautta aikaa muuttaa päätös. Niin ei ole tapahtunut.

Palataan Niemisen puheisiin omistajaohjauksen tuesta PAU:n vaatimuksille.

Iltalehden tietojen mukaan PAU on Niemisen johdolla pitänyt neuvotteluprosessin aikana tiivistä yhteyttä suoraan pääministeri Antti Rinteen (sd) esikuntaan.

Kysymys kuuluu, onko pääministeri Rinne tai joku hänen esikunnastaan antanut tuen PAU:n vaatimuksille.

PAU:n ja Niemisen toiminta viittaavat siihen, että jonkinlainen Rinteen selkänoja heillä on. Rinne, joka Paateron tapaan on jo ehtinyt vaikeuttaa käynnissä olevia neuvotteluja työntekijäosapuolta tukevilla julkisilla puheillaan, ei ainakaan toistaiseksi ole tehnyt julkisuudessa elettäkään käsillä olevan sotkun selkeyttämiseksi.

Jos entinen ay-johtaja Rinne on antanut PAU:lle poliittisen lupauksen, kyse on ennenkuulumattomasta puuttumista työmarkkinaneuvotteluihin. PAU:n levittämä väite tarkoittaa sitä, että pääministeri Rinne olisi luvannut jotain suoraan PAU:lle ohi Paateron johtaman omistajaohjauksen.

Paateron esiintyminen tiistaina eduskunnassa oli epävarmaa. Hän kiiruhti nopeasti pois tv-kameran ulottuvilta. Paine on kova.

Tänään PAU kertoi, että se järjestää torstaina mielenosoituksen eduskuntatalon edustalla. Postilaiset vaativat valtion omistajaohjauksen puuttumista Postin työehtoshoppailuun ja Postin hallituksen erottamista.

Vaakakupissa ei ole nyt sen enempää eikä vähempää kuin koko valtion omistajapolitiikan ja omistajaohjauksen uskottavuus. Jos PAU saa tahtonsa läpi, voi vain kuvitella, miten se vaikuttaa muihin valtio-omisteisiin yhtiöihin.

Valtio on suuri enemmistö- ja ankkuriomistaja monissa pörssiyhtiössä. Sijoittajat ovat aina suhtautuneet tietyllä varauksella näihin yhtiöihin. He kysyvät, antaako valtio ohjeita. Ovatko eri osakkeenomistajat eri asemassa?

Vielä vakavampi asia on kuitenkin se, että Antti Rinteen hallituksen omistajaohjauksen pettäminen nyt vaarantaisi tulevat tes-neuvottelut. Mitä matalapalkkaliitto PAM pyytää hallitukselta? Entäpä julkisen alan JHL? Siellä valtiolla on iso rooli työnantajana.

SuPer ja Tehy ovat jo ehdottaneet palkkaeron poistamiseksi erityistä tasa-arvo-ohjelmaa. Siinä valtiota vaaditaan panostamaan 10 vuoden ajan aluksi 100 miljoonaa, myöhemmin 150 miljoonaa vuodessa naisvaltaisen alan 1,8 prosenttiyksikön palkankorotuksiin yli miesvaltaisten vientialojen korotustason.

Rinteen hallitus on lievästi sanottuna helisemässä, jos se antaa nyt myöten PAU:n vaatimuksille. Sen jälkeen sen pitäisi hyvitellä myös muita liittoja. Siinä leikissä laskun maksavat kuluttajat ja veronmaksajat.